Vrou op plaas vermoorŉ 64-jarige vrou is Sondag deur ŉ jeugdige met ‘n skerp voorwerp doodgesteek op ŉ plaas buite George in die Suid-Kaap. ŉ Polisiewoordvoerder, Malcolm Pojie, sê die 16-jarige seun het glo omstreeks 2:00 Sondagoggend toegang tot die plaashuis verkry deur ŉ kombuisvenster. Charlotte Froneman het wakker geword van die geraas en wou ondersoek instel toe sy herhaaldelik met ŉ skerp voorwerp in die bors gesteek is. Froneman se man het wakker geword en met ŉ vuurwapen na die eetkamer gegaan waar die geraas vandaan gekom het. ŉ Bakleiery het uitgebreek en Froneman is ook met die skerp voorwerp gesteek. Hy kon egter daarin slaag om ŉ paar skote af te vuur en die inbreker te wond. Pojie sê die jeugdige is in die gesig en skouer geskiet. Hy het probeer vlug maar is ŉ ent van die plaashuis deur die polisie in hegtenis geneem. Charlotte is op die toneel dood verklaar terwyl haar man in ŉ ernstige toestand in die hospitaal opgeneem is. Die verdagte is ook in die hospitaal opgeneem onder streng polisiebewaking.